Man vermoor glo baba met gebreekte bierbottelŉ 28-jarige man is in hegtenis geneem in Marble Hall in Limpopo nadat hy glo sy sewe maande oue stiefdogter met ŉ gebreekte bierbottel doodgesteek het. ŉ Polisiewoordvoerder, konst. Lethunya Mmuroa, sê Abbey Moyo het na bewering sy stiefdogter met die bierbottel doodgesteek voor hy sy vriendin, die baba se ma, met ŉ mes gesteek het. Die voorval het glo plaasgevind nadat Moyo sy vriendin daarvan beskuldig het dat sy ontrou was. Moyo se vriendin word in ŉ plaaslike hospitaal behandel. Moyo is in hegtenis geneem en word aangekla van moord en poging tot moord. Moyo het reeds in die hof verskyn en sal op 1 November in die Groblersdal landdroshof verskyn om aansoek te doen om borgtog.